**Pandemica**

*Ursu Marian Florentin*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Îți scriu iubito din cetate

Plutind în ceața de sub munte

Când trec fantasmele iertate

Și cei ce nu mai pot răspunde

Și din orașul de menhire,

În pandemia de păcate

Aș vrea să-ți scriu despre iubire

Când dumnezeu nu ne mai poate

Tu te ascunzi acum în grotă

În măruntaiele terestre

Și porți o mască pe figură

Și-ți tragi oblonul la ferestre

Când moare-n chinuri inocența

Îmbrățișarea e o boală

Și-ți crește-n ochi recrudescența

De molimă medievală

Și îmi miroase-a anarhie

Când trec pe-afară regimente

Și port trei măști peste idee

Și-mi pun o mască pe cuvinte

Îți scriu din vremi de pandemie

Când inchiziții ne separă

Când popii cântă-n agonie

Și-un tren ne mai așteptă-n gară

Îți scriu ca dintr-o altă eră

Te strig ca dintr-o altă lume

Și te iubesc din stratosferă

De pe planeta fără nume

Și nu știu cum iubirea noastră

De-acum încolo vom privi-o

Căci tu mă chemi la o fereastră

Dar cu o mână-mi faci adio